1. ------IND- 2019 0346 F-- MT- ------ 20190725 --- --- PROJET

|  |  |  |
| --- | --- | --- |
| IR-REPUBBLIKA FRANĊIŻA | | |
|  |  |  |
| Il-Ministeru għat-Tranżizzjoni Ekoloġika u Inklużiva | | |
|  |  |  |
|  |  |  |

Digriet Nru ta’

**dwar il-projbizzjoni ta’ ċerti prodotti tal-plastik li jintużaw darba biss**

NOR: […]

***Pubbliku kkonċernat:*** *persuni fiżiċi jew ġuridiċi li jikkunsinnaw, jużaw, jiddistribwixxu jew jagħmlu disponibbli, sew bi ħlas kif ukoll bla ħlas, għall-għanijiet tal-attività ekonomika tagħhom, ċerti prodotti tal-plastik li jintużaw darba biss.*

***Suġġett:*** *kundizzjonijiet ta’ applikazzjoni tal-projbizzjoni ta’ forniment ta’ ċerti prodotti tal-plastik li jintużaw darba biss.*

***Dħul fis-seħħ:*** *Id-dispożizzjonijiet ta’ dan id-digriet jidħlu fis-seħħ fl-1 ta’ Jannar 2020 minbarra d-dispożizzjonijiet tal-Artikolu 3 li d-dħul fis-seħħ tagħhom huwa previst għat-3 ta’ Lulju 2021.*

***Avviż:*** *id-digriet jiddefinixxi l-kundizzjonijiet ta’ applikazzjoni tad-dispożizzjonijiet leġiżlattivi tal-Kodiċi tal-Ambjent biex mill-1 ta’ Jannar 2020 jiġi pprojbit il-forniment ta’ ċerti prodotti tal-plastik li jintużaw darba biss. F’dan ir-rigward, dan jispeċifika l-kundizzjonijiet ta’ applikazzjoni ta’ III tal-Artikolu L. 541-10-5 tal-Kodiċi tal-Ambjent*

***Referenzi:*** *id-digriet jiġi applikat skont l-ewwel paragrafu ta’ III tal-Artikolu L. 541-10-5 tal-Kodiċi tal-Ambjent introdott mill-Artikolu 73 tal-Liġi Nru 2015-992 tas-17 ta’ Awwissu 2015 dwar it-transizzjoni tal-enerġija għat-tkabbir ekoloġiku u emendat mill-Artikolu 28 tal-Liġi Nru 2018-938 tat-30 ta’ Ottubru 2018 għall-bilanċ tar-relazzjonijiet kummerċjali fis-settur agrikolu u alimentari u ta’ dieta tajba, sostenibbli u aċċessibbli għal kulħadd.*

**Il-Prim Ministru,**

Fuq ir-rapport tal-Ministru għat-Tranżizzjoni Ekoloġika u Inklużiva u tal-Ministru għall-Ekonomija u l-Finanzi;

Wara li kkunsidra d-Direttiva 94/62/KE tal-Parlament Ewropew u tal-Kunsill tal-20 ta' Diċembru 1994 dwar l-imballaġġ u l-iskart mill-imballaġġ, emendata b’mod partikolari mid-Direttiva 2004/12/KE tal-Parlament Ewropew u tal-Kunsill tal-11 ta’ Frar 2004;

Wara li kkunsidra d-Direttiva (UE) 2015/1535 tal-Parlament Ewropew u tal-Kunsill tad-9 ta’ Settembru 2015 li tistabbilixxi proċedura għall-għoti ta’ informazzjoni fil-qasam tal-istandards u tar-Regolamenti Tekniċi u r-regoli dwar is-servizzi tas-Soċjetà tal-Informatika;

Wara li kkunsidra d-Direttiva 2019/904 tal-Parlament Ewropew u tal-Kunsill dwar it-tnaqqis tal-impatt ta’ ċerti prodotti tal-plastik fuq l-ambjent;

Wara li kkunsidra d-Direttiva 90/385/KEE dwar l-approssimazzjoni tal-liġijiet tal-Istati Membri rigward il-mezzi mediċi attivi li jiddaħħlu f’xi parti tal-ġisem;

Wara li kkunsidra d-Direttiva 93/42/KEE dwar mezzi mediċi;

Wara li kkunsidra l-Kodiċi tal-Ambjent, b’mod partikolari III tal-Artikolu L. 541-10-5 tiegħu introdott mill-Artikolu 73 tal-Liġi Nru 2015-992 tas-17 ta’ Awwissu 2015 dwar it-transizzjoni tal-enerġija għat-tkabbir ekoloġiku u emendat mill-Artikolu 28 tal-Liġi Nru 2018-938 tat-30 ta’ Ottubru 2018 għall-bilanċ tar-relazzjonijiet kummerċjali fis-settur agrikolu u alimentari u ta’ dieta tajba, sostenibbli u aċċessibbli għal kulħadd;

Wara li kkunsidra l-osservazzjonijiet formulati fil-konsultazzjoni pubblika minn XX xxx 2019 sa XX xxx 2019, applikati skont l-Artikolu L. 123-19-1 tal-Kodiċi tal-Ambjent;

Wara li kkunsidra n-Notifika Nru  …. lill-Kummissjoni Ewropea ta’ ………..,

**Jordna:**

**Artikolu 1**

Is-sottotaqsima 1 tat-Taqsima 21 tal-Kapitolu III tat-Titolu IV tal-Ktieb V tal-parti regolamentari tal-Kodiċi tal-Ambjent għandha tiġi sostitwita bid-dispożizzjonijiet li ġejjin:

“Sottotaqsima 1: Dispożizzjonijiet ġenerali

“Artikolu D543-294

“Għall-applikazzjoni ta’ III tal-Artikolu L. 541-10-5 u ta’ din it-taqsima, għandhom japplikaw id-definizzjonijiet li ġejjin:

“1° ‘Plastik’: materjal magħmul minn polimeru kif definit mill-Artikolu 3(5) tar-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006, li miegħu jistgħu jiżdiedu addittivi jew sustanzi oħra, u li jista’ jkollu r-rwol ta’ komponent strutturali prinċipali ta’ prodotti finali, ħlief polimeri naturali li ma ġewx kimikament modifikati;

“2° ‘Prodott tal-plastik li jintuża darba biss’: prodott manifatturat kompletament jew parzjalment minn plastik u li ma ġiex iddisinjat, maħluq jew imqiegħed fis-suq biex iwettaq, matul iċ-ċiklu tal-ħajja tiegħu, bosta vjaġġi jew rotazzjonijiet sa ma jerġa’ lura għand produttur biex jerġa’ jimtela, jew li ma ġiex iddisinjat, maħluq jew imqiegħed fis-suq biex jerġa’ jintuża għal użu identiku għal dak li kien iddisinjat għalih;

“3° ‘Produttur’: kull persuna fiżika jew legali li, b’mod professjonali, timmanifattura, timla, tbigħ jew timporta bi kwalunkwe teknika ta’ bejgħ, inkluż permezz ta’ kuntratti mill-bogħod, prodotti tal-plastik li jintużaw darba biss u prodotti tal-plastik mimlija li jintużaw darba biss;

“4° ‘Tqegħid fis-suq’: il-provvista ta’ prodott maħsub biex jiġi distribwit, ikkonsmat jew użat fit-territorju nazzjonali fil-qafas ta’ attività kummerċjali, bi ħlas jew mingħajr ħlas;

“5° ‘Tqegħid fis-suq’: il-forniment għall-ewwel darba fit-territorju nazzjonali;

“6° ‘Imballaġġ’: il-prodotti msemmija fid-Direttiva 94/62/KE emendata tal-Parlament Ewropew u tal-Kunsill tal-20 ta' Diċembru 1994 dwar l-imballaġġ u l-iskart mill-imballaġġ;

“7° ‘Kikkri u tazzi’: il-kikkri u t-tazzi magħmula kompletament mill-plastik;

“8° ‘Platti tal-ikel għall-mejda li jintremew’: il-platti magħmula kompletament mill-plastik;

“9° ‘Pożati’: il-frieket, is-skieken, l-imgħaref u ċ-chopsticks imsemmija fil-Parti B tal-Anness għad-Direttiva (UE) 2019/904, ħlief dawk użati fil-ħabsijiet, l-istabbilimenti tas-saħħa u fit-trasport bl-ajru, ferrovjarju u fuq il-baħar;

“10° ‘Trejs tal-ikel, tazzi tal-ġelat, skutelli tal-insalata u kaxxi’: ir-reċipjenti tal-ikel kif imsemmija fil-Parti A tal-Anness għad-Direttiva (UE) 2019/904, magħmula kompletament mill-plastik, użati biex iżommu ikel li huwa maħsub għal konsum immedjat, kemm fuq il-post jew bħala take-away fir-reċipjent, u lest biex jiġi kkunsmat mingħajr l-ebda tħejjija oħra, bħal tisjir, togħlija jew tisħin,;

11° “Straws”: l-istraws ipprovduti fuq il-post ta’ użu jew dawk mibjugħa waħda waħda jew f’lott lill-konsumatur finali ħlief dawk imsemmija fid-Direttiva 90/385/KEE jew id-Direttiva 93/42/KEE;

12° “Għotjien għat-tazzi”: l-għotjien għat-tazzi jew għall-kikkri li jaqgħu fil-grupp tal-għotjien għat-tazzi tax-xorb skont il-Parti A tal-Anness għad-Direttiva (UE) 2019/904.

13° “Prodotti kompostabbli għall-ikkompostjar domestiku”: il-prodotti li jissodisfaw ir-rekwiżiti tal-istandard Franċiż armonizzat dwar l-ispeċifikazzjonijiet għall-plastik adattat għall-ikkompostjar domestiku, kif ukoll il-prodotti legalment manifatturati jew kummerċjalizzati fi Stat Membru tal-Unjoni Ewropea jew fit-Turkija, jew legalment manifatturati fi Stat li huwa parti mill-Ftehim dwar iż-Żona Ekonomika Ewropea, u li għandhom il-garanziji ekwivalenti;

14° “Materjal minn sors bijoloġiku”: kull materjal ta’ oriġini bijoloġika minbarra l-materjali integrati f’formazzjonijiet ġeoloġiċi jew fossilizzati;

15° “Kontenut minn sors bijoloġiku”: persentaġġ, espress fi frazzjoni ta’ karbonju totali, ta’ materjali minn sors bijoloġiku li jinsab fil-kikkra, it-tazza jew il-platt, iddeterminat skont il-metodu ta’ kalkolu speċifikat minn standard Franċiż, jew kull standard ieħor li fih garanziji ekwivalenti, internazzjonali fis-seħħ dwar id-determinazzjoni tal-kontenut ta’ karbonju minn sors bijoloġiku tal-plastik.

**Artikolu 2**

Is-sottotaqsima 2 tat-Taqsima 21 tal-Kapitolu III tat-Titolu IV tal-Ktieb V tal-parti regolamentari tal-Kodiċi tal-Ambjent għandha tiġi emendata kif ġej:

1° L-intestatura tas-sottotaqsima 2 issir: “Prodotti tal-plastik li jintremew”;

2  L-Artikolu D. 543-295 għandu jiġi sostitwit bid-dispożizzjoni li ġejja:

“Il-prodotti msemmija fl-ewwel paragrafu ta’ III tal-Artikolu L541-10-5 li se jintemm il-forniment tagħhom huma dawk tal-plastik li jintużaw darba biss, minbarra l-imballaġġ. ”

3  L-Artikolu D. 543-296 għandu jiġi sostitwit bid-dispożizzjoni li ġejja:

“Il-kontenut minn sors bijoloġiku minimu tal-prodotti msemmija fl-ewwel paragrafu ta’ III tal-Artikolu L. 541-10-5 huwa ta’ 50 % mill-1 ta’ Jannar 2020 u ta’ 60 % mill-1 ta’ Jannar 2025.

**Artikolu 3**

1° L-Artikolu D. 543-294 għandu jiġi emendat kif ġej:

a) 7° għandu jiġi komplut bil-kliem: “u magħmula parzjalment mill-plastik, b’kontenut superjuri għal kontenut massimu stabbilit minn ordni li tispeċifika l-kontenut massimu ta’ plastik awtorizzat u l-kundizzjonijiet li fihom il-kontenut tal-plastik jitnaqqas gradwalment”;

b) F’8°, il-kliem: “magħmula kompletament mill-plastik” għandhom jiġu sostitwiti bil-kliem: “, inkluż film tal-plastik, imsemmija fil-parti B tal-Anness għad-Direttiva (UE) 2019/904”;

c) F’9°, il-kliem: “ħlief dawk użati fil-ħabsijiet, l-istabbilimenti tas-saħħa u fit-trasport bl-ajru, ferrovjarju u fuq il-baħar” għandhom jitħassru;

d) F’11°, il-kliem: “ipprovduti fuq il-post ta’ użu jew dawk mibjugħa waħda waħda jew f’lott lill-konsumatur finali” għandhom jiġu sostitwiti bil-kliem: “imsemmija fil-parti B tal-Anness għad-Direttiva (UE) 2019/904”;

2° Fl-Artikolu D. 543-295, il-kliem: “minbarra” għandhom jiġu sostitwiti bil-kliem: “inklużi”;

3° L-Artikolu D. 543-296 għandu jiġi komplut bis-sentenza “Madankollu, l-eżenzjoni msemmija f’dan l-istess paragrafu mhijiex applikabbli għall-platti tal-ikel għall-mejda li jintremew, l-istraws, il-pożati u l-ħawwada tax-xorb”.

**Artikolu 4**

Id-dispożizzjonijiet ta’ dan id-digriet jidħlu fis-seħħ fl-1 ta’ Jannar 2020, minbarra dawk tal-Artikolu 3 li jidħlu fis-seħħ fit-3 ta’ Lulju 2021.

**Artikolu 5**

Il-Ministru għat-Tranżizzjoni Ekoloġika u Inklużiva, u l-Ministru għall-Ekonomija u l-Finanzi huma responsabbli, kull wieħed skont il-kariga tiegħu, għat-twettiq ta’ dan id-digriet, li se jiġi ppubblikat fil-Ġurnal Uffiċjali tar-Repubblika Franċiża.